**Mikkel Mogenssøn** (født 1590, død 1654) var en norsk dikter og prest. Han var først rektor i Trondheim, senere prest i Nærøy i Namdalen.

Som student ved Københavns universitet var han i 1611 medlem av en klubb som vedtok at «*dersom ingen Student maatte gaa udi noget Huus, at drikke en Pot Øll* [...] *ville de ikke gaae paa Lectie*». For dette ble han utvist for to år. Etter studier i Wittenberg ble han huslærer hos adelsmannen Claus Daa (1579-1641) i Danmark. I 1614 tok han *baccalaureat*-graden i København, og på grunnlag av et anbefalingsbrev fikk han rektorstillingen i Trondheim.

Diktverk
--------

Etter en stor storm på Folda i februar 1625, da mange fiskere mistet livet, skrev han klagediktet *Threnologia Numdalensis*.

> 
> *Folden den kempe sterke*
> *Fnyste med bølger blaa,*
> *Æolus lod sig mercke*
> *Di Baader at omslaa.*
> 

Diktet er en av de første skildringer av livet i det nordenfjeldske Norge; det har antagelig vært kjent av Petter Dass, og kan ha påvirket ham. «Sammen med en vise om en lignende sjøulykke ved Finnmarkskysten i 1625 utgjør Mikkel Mogenssøns *Threnologia*, i all sin ubetydelighet, en av de tidligste prøver på den geistlig-folkelige poesi som er en av forutsetningene for Petter Dass' diktning,» skriver Francis Bull.

Diktets fulle navn er *Threnologia Numdalensis, eller Numdal Tenck der paa…*:

*Naar Elementer strenge grassere met en fart,* 
*Ingen kand dem forhindre,*(...)
*Herren kand dennem binde,*
*med sit Ord dennem tvinge,*
*at de maa vige bort.*
Her fremstilles det som Gud har makt til å binde stormen, heller enn å forårsake den.

Da Bakklandet i november 1634 ble rammet av et leireskred, skrev Mogenssøn skillingsvisen *Lamentatio Nidrosiensis - Om det gruelige Jordefald, som skeede ved Trundiemb, paa Backelandet den 10 Novembris 1634, imellom 5 oc 6 slet, om Morgenen.*

*Før mand Sex hørde Klocken slaa,* 
*Jorden begynte at tumble,* 
*oc brast i thu; Mand tænckte da* 
*paa HErrens sidste Trumme;* 
*Gud sig offuer os forbarme.*
Mogenssøn så jordraset som ett av mange tegn på Guds vrede, i likhet med «*Comæter*» og andre «*onde Aspecter som steds' i Lufften vancke*». Stormer raste til sjøs og brakte død over fiskerne der ute, og på land ble mennesker rammet av store branner som tegn på at dommedag rykket nærmere.

Referanser
----------

1. ↑  (no) Mikkel Mogenssøn i Norsk biografisk leksikon
2. ↑  P. Jæger-Leirvik. «Threnologia Numdalensis : eit trist fiskarminne frå 1625 og ein diktarprest på Nærøya». I: *Årbok for Namdalen* 1963
3. ↑  Claus Daas gravsted
4. ↑  Roggen, Vibeke: «Mikkel Mogenssøn» i *Norsk biografisk leksikon* på snl.no. Hentet 2. juni 2022 fra
5. ↑  Lillegaard, Leif B. (1918-1994) (1978). *Dramaet Folla*. Oslo: Gyldendal. s. 12-15. ISBN 8205109117.
6. ↑  Schøning, Gerhard (1722-1780) (1979). *Reise som giennem en Deel af Norge i de Aar 1773, 1774, 1775 paa Hans Majestets Kongens Bekostning er giort og beskreven*. [Trondheim]: Tapir. s. 163. ISBN 8251903475.
7. ↑  Rattsø, Odd (1997). *Petter Dass: leilighetsdikter i en barokktid*. Sandnessjøen: Helgelands blad. s. 88. ISBN 8278660026.
8. ↑  Elster, Kristian (1881-1947) (1935). *Illustrert norsk litteraturhistorie*. Oslo: Gyldendal. s. 178.
9. ↑  Bull, Francis (1887-1974) (1958). *Norges litteratur fra reformasjonen til 1814*. Oslo: Aschehoug.
10. ↑  Benedikte Fiskergaard Ytterli: «Veyrets Gevalt dem overfaldt», *Skillingsviser*
11. ↑  «Klagesangen fra kvikkleiren» 7. januar 2021

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon
 |